REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/103-23

25. april 2023. godine

B e o g r a d

Z A P I S N I K

13. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 24. APRILA 2023. GODINE

Sednica je počela u 10,35 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milija Miletić, Dragan Jovanović, Momir Stojilković, mr Akoš Ujhelji, Dijana Radović, dr Nenad S. Mitrović, Dejan Ignjatović, Milovan Jakovljević i Ilo Mihajlovski.

Sednici je prisustvovao zamenik člana Odbora Branko Vukajlović (zamenik Zorana Sandića).

Sednici nisu prisustvovali članovi Odbora Milosav Milojević, dr Anna Oreg, Miroslav Aleksić i Marko Ristić, kao ni njihovi zamenici.

Sednici su prisustvovali predstavnici Ministarstva poljoprivrede, šumarstva i vodoprivrede: Veljko Odalović, državni sekretar, Milica Neđić, pomoćnik ministra Sektora za pravne i normativne poslove, Branko Lakić, direktor Uprave za poljoprivredno zemljište, Dragoslav Milutinović, pomoćnik direktora Uprave za agrarna plaćanja i Lazar Popović, pomoćnik direktora Uprave za agrarna plaćanja.

Odbor je većinom glasova (12 za, 1 nije glasao) usvojio sledeći:

D n e v n i r e d:

1. Podnošenje amandmana Odbora na Predlog zakona o izmenama i dopunama Zakona o podsticajima u poljoprivredi i ruralnom razvoju, koji je podnela Vlada (broj 011-636/23 od 31. marta 2023. godine).

Prva tačka dnevnog reda - Podnošenje amandmana Odbora na Predlog zakona o izmenama i dopunama Zakona o podsticajima u poljoprivredi i ruralnom razvoju, koji je podnela Vlada (broj 011-636/23 od 31. marta 2023. godine).

Odbor je u skladu sa članom 157. stav 6. i članom 161. stav 1. Poslovnika Narodne skupštine, podneo amandmane na čl. 9. i 15. Predloga zakona o izmenama i dopunama Zakona o podsticajima u poljoprivredi i ruralnom razvoju.

U diskusiji su učestvovali narodni poslanici: Marijan Rističević, Milovan Jakovljević, Dejan Ignjatović, Milija Miletić, Dragan Jovanović, Veroljub Matić i Momir Stojilković.

 A m a n d m a n I

U članu 9. Predloga zakona o izmenama i dopunama Zakona o podsticajima u poljoprivredi i ruralnom razvoju posle stava 1. dodaje se stav 2. koji glasi:

,,Stav 4. menja se i glasi:

„Lice iz stava 2. ovog člana ne može da ostvari pravo na korišćenje osnovnih podsticaja za površine poljoprivrednog zemljišta u državnoj svojini koje je uzelo u zakup, odnosno na korišćenje, osim za poljoprivredno zemljište u državnoj svojini koje je uzelo u zakup na javnom nadmetanju u skladu sa zakonom kojim se uređuje poljoprivredno zemljište”.**ˮ**

 Obrazloženje

Predloženom izmenom omogućava se da pravo na podsticaje za osnovnu biljnu proizvodnju može da se ostvari i za površine poljoprivrednog zemljišta u državnoj svojini uzete u zakup na javnom nadmetanju u skladu sa zakonom kojim se uređuje poljoprivredno zemljište.

Javno nadmetanje za zakup poljoprivrednog zemljišta u državnoj svojini jeste digitalno i transparentno i cena postignuta na ovom nadmetanju odgovara tržišnim cenama zakupa poljoprivrednog zemljišta.

Predmetna izmena uvodi se u cilju postizanja uzimanja u zakup poljoprivrednog zemljišta u državnoj svojini lošijeg kvaliteta i onog koje je napušteno što doprinosi povećanju površina na kojima se obavlja poljoprivredna proizvodnja.

 A m a n d m a n II

U članu 15. Predloga zakona o izmenama i dopunama Zakona o podsticajima u poljoprivredi i ruralnom razvoju posle stava 1. dodaje se stav 2. koji glasi:

,,Izuzetno, u 2023. godini podsticaji za osnovnu biljnu proizvodnju i regres za gorivo isplaćuju se na osnovu posebnog propisa.ˮ

 Obrazloženje

U 2023. godini Vlada je donela Uredbu o finansijskom davanju poljoprivrednim gazdinstvima za poljoprivrednu proizvodnju biljnih kultura u 2023. godini kojom se obezbeđuje pravovremeno finansijsko davanje za zasnivanje proizvodnog ciklusa u proizvodnji biljnih kultura (prolećna setva).

Odbor je, na osnovu člana 156. stav 3. Poslovnika Narodne skupštine podneo Narodnoj skupštini sledeći

I z v e š t a j

 Odbor je, u skladu sa članom 157. stav 6. Poslovnika Narodne skupštine, podneo amandmane na čl. 9. i 15. Predloga zakona o izmenama i dopunama Zakona o podsticajima u poljoprivredi i ruralnom razvoju.

 Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 11,40časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Branka Zlatović Marijan Rističević